មេដឹកនាំ​សហជីព​កម្មករ​ម្នាក់​ត្រូវ​តុលាការ​ក្រុង​ស៊ើប​សួរ​ពី​បទ​បង្ក​អំពើ​ហិង្សា​ក្នុងរោង​ចក្រ
លោក អាត់ ធន់ បាន​ប្រាប់​វីអូអេ​សំឡេង​សហរដ្ឋ​អាមេរិក​ក្រោយ​ពី​ការ​ចោទសួរ​របស់​ចៅក្រម​ស៊ើប​សួរ​ថា បទ​ចោទ​នេះ​គ្មាន​មូលដ្ឋាន​ច្បាស់លាស់។
ភ្នំពេញ — ចៅក្រមស៊ើបសួរនៃសាលាដំបូងរាជធានីភ្នំពេញនៅថ្ងៃអង្គារនេះ បានធ្វើការចោទសួរលោក អាត់ ធន់ ប្រធានសហជីពCCAWDU ពីបទបង្កអំពើហិង្សាក្នុងរោងចក្រកាត់ដេររSLកាលពីចុងឆ្នាំ២០១៣។ មន្ត្រីអង្គការសិទ្ធិមនុស្សបានចាត់ទុកថា នេះជាចេតនាបំបាក់ស្មារតីសហជីពកម្មករក្នុងប្រទេស។ កាលពីប្រមាណបីសប្តាហ៍មុនព្រះរាជអាជ្ញានៃសាលាដំបូងរាជធានីភ្នំពេញបានចោទប្រកាន់លោកអាត់ ធន់ ប្រធានសម្ព័ន្ធសហជីពប្រជាធិបតេយ្យកម្មករកាត់ដេរកម្ពុជាហៅកាត់ថាCCAWDU ពីបទញុះញង់ឱ្យមានអំពើហិង្សាក្រោយពីកម្មកររោងចក្រកាត់ដេរ SLជាច្រើនពាន់នាក់បានធ្វើបាតុកម្មនិងកូដកម្មជាបន្តបន្ទាប់កាលពីចុងឆ្នាំមុនដើម្បីទាមទារលក្ខខណ្ឌការងារមួយចំនួនក្នុងរោងចក្រ។ បាតុកម្មបានផ្ទុះទៅជាអំពើហិង្សាកាលពីខែវិច្ឆិកា នៅពេលដែលក្រុមសមត្ថកិច្ចរបស់រដ្ឋាភិបាលព្យាយាមរារាំងនិងបង្រ្កាបដោយអាវុធលើក្រុមបាតុករមិនឲ្យធ្វើដំណើរទៅកាន់ភូមិគ្រឹះលោកនាយករដ្ឋមន្ត្រីហ៊ុន សែន ដើម្បីស្នើសុំអន្តរាគមន៍ពីរូបលោក។ ស្ត្រីអ្នកលក់បាយតាមចិញ្ចើមផ្លូវម្នាក់បានស្លាប់និងមនុស្សប្រាំនាក់រងរបួសធ្ងន់ និងឃាត់ខ្លួនចំនួន៣៨នាក់ក្នុងការបាញ់បង្រ្កាបនេះ។ លោក អាត់ ធន់ បានប្រាប់វីអូអេសំឡេងសហរដ្ឋអាមេរិកក្រោយពីការចោទសួររបស់ចៅក្រមស៊ើបសួរថា បទចោទនេះគ្មានមូលដ្ឋានច្បាស់លាស់។ «យើងក៏បានទៅតាមការអញ្ជើញរបស់តុលាការ ហើយយើងបានឆ្លើយចំពោះការចោទប្រកាន់ទាំងនោះថា ការចោទប្រកាន់ទាំងនោះគឺពុំមានមូលដ្ឋានច្បាស់លាស់ទេ។ សាកសួរច្រើនណាស់ សាកសួរថា ថ្ងៃ៣ ខែវិច្ឆិកាហ្នឹង យើងនៅទីនោះឬអត់។ ខ្ញុំថា អត់មានទេ។ សូម្បីតែនៅថ្ងៃកើតហេតុ ខ្ញុំក៏មិនបាននៅទីនោះដែរ»។ សហជីពCCAWDU មានសមាជិកចំនួន៦៨ ០០០នាក់ក្នុងរោងចក្រចំនួន៩៦ក្នុងចំណោមរោងចក្រសរុបចំនួនប្រមាណ៥០០រោងចក្រនៅក្នុងប្រទេសកម្ពុជា។ លោកអាត់ ធន់ ប្រធានសហជីពនេះបានបង្ហាញមុខជាច្រើនក្នុងការតវ៉ារបស់ក្រុមកម្មកររោងចក្រ។ ខណៈពេលដែលចៅក្រមកំពុងសួរលោកអាត់ ធន់ ក្នុងបន្ទប់សវនាការ មានកម្មកររោងចក្រSLប្រមាណជិត១០០នាក់បាននាំគ្នាតវ៉ាខាងមុខតុលាការដើម្បីទាមទារឱ្យទម្លាក់បទចោទលើលោក អាត់ ធន់ និងតំណាងរបស់ខ្លួនផ្សេងទៀត និងទាមទារឱ្យតុលាការវែកមុខជនដៃដល់ពិតប្រាកដយកទៅផ្តន្ទាទោស។ លោក អំ សំអាត ប្រធានផ្នែកបច្ចេកទេសស៊ើបអង្កេតនៃអង្គការសិទ្ធិមនុស្សលីកាដូបានចាត់ទុកការចោទប្រកាន់នេះថា មានចេតនាបំបាក់ស្មារតីរបស់សហជីព។ «ខ្ញុំគិតថា នេះជាការគម្រាមកំហែងចំពោះសកម្មភាពការងាររបស់សហជីព។ ធម្មតាសហជីពនីមួយៗគាត់ធ្វើសកម្មភាពដើម្បីបម្រើផលប្រយោជន៍ឱ្យកម្មករ។ អញ្ចឹងកាលណាយើងធ្វើការប្តឹងផ្តល់ ធ្វើការគំរាមកំហែងតាមផ្លូវតុលាការ វាជាការរំលោភដល់សិទ្ធិកម្មករធ្ងន់ធ្ងរដែរ ហើយវាជាការគំរាមកំហែងដល់សហជីពដទៃៗទៀត។» លោក អំ សំអាត ក៏បានបញ្ជាក់ដែរថា ការធ្វើបាតុកម្មជាសិទ្ធិរបស់កម្មករនិងសហជីពរបស់ពួកគេ ពោលគឺពុំមែនជាការញុះញង់ដូចការចោទប្រកាន់នោះឡើយ៕